《西行 其二》
明代·李云龙

昏发杨柳沙，晓渡芦花港。红日光杲杲，江枫露犹响。

云歛山势遥，潦积水面广。秋风复西来，寒潮不能上。

沙汀白浩浩，鸿雁飞两两。疏树相蔽亏，连岩互阴朗。

缅渺芦中人，兰桡竞来往。安静道自存，沿泗理非枉。

复闻沧浪歌，悠然契心赏。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。